মানস ভুঁইয়া কী করবেন?
আপাতত গ্রেফতারি পরোয়ানার আইনি মোকাবিলা করতে করতে চুপচাপ বসে দেখবেন প্রতিপক্ষ কী করে। আগ বাড়িয়ে আক্রমণাত্মক হবেন না। রাজ্য বিধানসভার পাবলিক অ্যাকাউন্টস কমিটির (পিএসি) চেয়ারম্যানের পদ তড়িঘড়ি ছাড়তেও যাবেন না। তাঁকে সাসপেন্ড করা হলে ভাল। বহিষ্কার করা হলে আরও ভাল!
‘প্রতিপক্ষ’ আব্দুল মান্নান কী করবেন?
আপাতত কিছু করবেন না। শনিবার পরিষদীয় দলের বৈঠক ডেকে আলোচনা করবেন। মানসের শাস্তির দাবি জোরাল হলে সেটাই করবেন। কারণ, তাঁর শিবিরের দাবি, হাইকম্যান্ড মান্নানের পাশে রয়েছে। 
অধীর চৌধুরী কী করবেন?
অপেক্ষা করবেন মানসের পদক্ষেপের জন্য। অবস্থা বুঝে ব্যবস্থা নেবেন। দলীয় শৃঙ্খলারক্ষার প্রশ্ন তুলে মানসকে আরও কোণঠাসা করতে চাইবেন। প্রয়োজনে দিল্লির সঙ্গে কথা বলবেন। 
প্রদেশ কংগ্রেসের তিন স্তম্ভের প্রত্যেকেই ভাবছেন, তাঁর উপরই নির্ভর করছে আগামী ঘটনার গতিপ্রকৃতি। প্রথমজন পিএসি’র চেয়ারম্যান। দ্বিতীয় রাজ্যের বিরোধী দলনেতা। তৃতীয় প্রদেশ কংগ্রেসের সভাপতি তথা কংগ্রেসের দাপুটে সাংসদ। 
এ হল মুদ্রার একটি পিঠ। অন্য পিঠ হল, পিএসি’র চেয়ারম্যান হিসাবে মানসকেই বৈঠকে ডাকতে চলেছেন রাজ্য বিধানসভার স্পিকার বিমান বন্দ্যোপাধ্যায়। তাতে বিরোধী জোট প্রতিবাদ জানাবে ধরে নিয়েই কমিটি পরিচালনার প্রস্তুতি নিয়েছে বিধানসভার সচিবালয়। পাশাপাশি, মানসকে ঘিরে বিরোধী শিবিরে তৈরি ডামাডোলও জিইয়ে রাখতে চাইছে শাসকদল। পিএসি চেয়ারম্যান হিসাবে স্পিকারের আহ্বান মানস গ্রহণ করলে কংগ্রেস বা বামেদের পক্ষে সেই কমিটিতে প্রতিনিধি রাখা কঠিন হবে। সেক্ষেত্রে তাঁদের শূন্য আসনে শাসকদলের সদস্যদের জায়গা দিয়ে কমিটি চালাতে পারেন স্পিকার। তবে মানসের পদক্ষেপ দেখেই এগোতে চাইছে সচিবালয়। আর তৃণমূলের মহাসচিব পার্থ চট্টোপাধ্যায় বলছেন, ‘‘এতে আমরা কী বলব! পরিষদীয় রীতি মেনে স্পিকার ও সংশ্লিষ্ট সদস্য যা করবেন, তাই হবে।’’ 
কংগ্রেসের অন্দরে এই লড়াইয়ে বিচ্ছেদ হতে পারে! তবুও সময় নিয়ে স্নায়ুযুদ্ধ চালিয়ে যাচ্ছে দু’পক্ষ। মঙ্গলবার মান্নান দাবি করেছেন, সোমবার পিএসি নিয়ে যা ঘটেছিল, হাইকম্যান্ডের কাছে তার সবিস্তার রিপোর্ট পৌঁছেছে। এদিনই অধীর-মানস টেক্সট চালাচালি হয়েছে (হুবহু দেখুন তিনের পাতায়)। সেই পারস্পরিক টেক্সটে অধীর যেমন মানসকে ‘আত্মত্যাগের’ অনুরোধ করেছেন, তেমনই মানসও সরাসরি মান্নানের নামে পাল্টা নালিশ ঠুকেছেন। এই পরিস্থিতিতে আগামী শনিবার কংগ্রেস পরিষদীয় দলের বৈঠক ডাকার জন্য মান্নানকে নির্দেশ দিয়েছেন অধীর। আর মান্নানের বিরুদ্ধে স্বাধিকার ভঙ্গের অভিযোগে নোটিস দিয়েছেন তৃণমূল বিধায়ক তাপস রায়। যা নিয়ে মান্নান অকুতোভয়। তাঁর কথায়, ‘‘দরকার হলে আমায় জেলে পাঠাক! আমি তো আর খুন বা চুরির দায়ে জেলে যাব না! শাসকের বিরোধিতা করে যাব!’’ 
মানস-প্রসঙ্গে মান্নানের দাবি, পিএসি’র চেয়ারম্যান পদটি বামেদের ছেড়ে দেওয়ার সিদ্ধান্ত কংগ্রেস সভানেত্রী সনিয়া গাঁধীর ‘সম্মতি’তেই হয়েছে। তাঁর শিবিরের বক্তব্য, ওই বিষয়ে সনিয়া রাজ্য থেকে নির্বাচিত দলের সাংসদ এবং প্রাক্তন সাংসদদের সঙ্গেও কথা বলেছেন। তারপরেই মান্নানকে সবুজ সংকেত দেওয়া হয়েছে। ফলে দলের সিদ্ধান্ত অমান্য করে সেই পদে মানসের থেকে যাওয়াকে আদতে ‘ম্যাডামে’র (সনিয়া) সিদ্ধান্তকেই চ্যালেঞ্জ করা। ফলে তাঁর বিরুদ্ধে শাস্তিমূলক ব্যবস্থার পথ প্রশস্ত হচ্ছে। একইসঙ্গে মান্নান বলেছেন, ‘‘আমরা জোট করেই লড়াই করেছি। যে ঐতিহাসিক কারণে জোট তৈরি হয়েছিল, তা ফুরিয়ে যায়নি। তাই জোট থাকবে।’’ 
প্রসঙ্গত, গোটা ঘটনাপ্রবাহে মানসের বিরুদ্ধে মুখ্যমন্ত্রীর সঙ্গে ‘বোঝাপড়া’র অভিযোগ তুলছেন কিছু কংগ্রেস বিধায়ক। যার জবাবে মানস-শিবির পাল্টা বলছে, ‘‘একদিকে মমতার সঙ্গে বোঝাপড়া! অন্যদিকে, তাঁরই পুলিশের মানস’দার বিরুদ্ধে খুনের মিথ্যা মামলায় গ্রেফতারি পরোয়ানা জারি করা! জনগণই বিচার করুন!’’ বস্তুত, তাঁরা চাইছেন, মানসকে গ্রেফতার করুক পুলিশ। তাহলে তাঁর আগামী রাজনৈতিক জীবন ‘নিশ্চিন্ত’! 
মানস-শিবিরের দাবি, তাঁর বিরুদ্ধে দলীয় শাস্তির প্রস্তাবকে প্রবীণ বিধায়ক আমল দিতেই নারাজ। আপাতত তিনি মান্নানের বিরুদ্ধে ‘অস্ত্রে’ শান দিচ্ছেন। অধীরকে পাঠানো টেক্সটে তিনি সটান বলেছেন, মান্নান এবং মাত্রই কয়েকজন বিধায়ক পরিষদীয় দলের অবস্থা ‘বিষিয়ে’ তুলেছেন। ঘনিষ্ঠমহলে প্রশ্ন তুলেছেন, শেষ কবে কংগ্রেস পরিষদীয় দলের বৈঠক হয়েছে! প্রসঙ্গত, বিধানসভার বাজেট অধিবেশন শুরুর দিন গত ১৭ জুন অধীরের উপস্থিতিতে শেষবার কংগ্রেস পরিষদীয় দলের বৈঠক হয়েছিল।
মানস-ঘনিষ্ঠদের বক্তব্য, পিএসি’র জন্য দলের অন্য তিন বিধায়কের পাশাপাশি তাঁর নাম জমা দিয়ে তাঁকে ‘অসম্মান’ করা হয়েছে। সুজনের নাম যখন ঠিকই হয়ে গিয়েছিল, তখন কেন আলাদা করে তাঁর মতো প্রবীণ বিধায়কের নাম জমা দেওয়া হল? তাঁদের বক্তব্য, মানসকে ‘অসম্মান’ করতে ইচ্ছা করেই পিএসি’র নিছক এক সদস্য হিসাবে নাম জমা দেওয়া হয়েছিল তাঁর। যার জবাবে মান্নান আবার ঘনিষ্ঠমহলে জানিয়েছেন, মানসকে ‘অসম্মানিত’ না-করতে চেয়েই তাঁর নাম সদস্য হিসাবে জমা দেওয়া হয়েছিল। 
মানস শিবিরের আরও বক্তব্য, গত সপ্তাহে শিল্পবাণিজ্য দফতরের বাজেট বিতর্কের পাশাপাশিই স্বাস্থ্য দফতরের বাজেটেও বলতে চেয়েছিলেন মানস। কিন্তু দলের নতুন বিধায়কদের সুযোগ দিতে গিয়ে তাতে আপত্তি তোলেন মান্নান। তাতে ক্ষোভ প্রকাশ করেন মানস। এক মান্নান-ঘনিষ্ঠের কথায়, ‘‘বিরোধী দলনেতা হিসাবে মান্নান’দা সকলকে নিয়ে চলতে চাইছেন। কিন্তু সেখানে খুঁটিনাটি বিষয় নিয়ে গোলমাল পাকাচ্ছেন মানস’দা। বিরোধী দলনেতারও তো একটা আত্মসম্মান আছে!’’ 
মানস-ঘনিষ্ঠদের পাল্টা দাবি, মান্নান অন্য বিধায়কদের সঙ্গে বিরোধী দলনেতার ভূমিকা পালন করলেও মানসের সঙ্গে সেই ‘সদ্ভাব’ দেখা যাচ্ছে না। তাঁদের বক্তব্য, ‘‘সাতবারের বিধায়ক। প্রাক্তন প্রদেশ কংগ্রেস সভাপতি। তিনি কি একটু সম্মান পেতে পারেন না বিরোধী দলনেতার কাছ থেকে?’’ তাঁদের ক্ষোভ, মানসের বিরুদ্ধে গ্রেফতারি পরোয়ানা জারির পর তা নিয়ে বিধানসভার অন্দরে কংগ্রেস ‘সেভাবে’ সরব হয়নি। অন্য দু’টি বিষয়ের সঙ্গে একবার মানসের প্রসঙ্গটি তুলেছিলেন কংগ্রেসের মনোজ চক্রবর্তী। 
হাসছেন মমতা বন্দ্যোপাধ্যায়। এই খেলায় তিনিই ‘অন্তর্যামী’!